**OBRAZLOŽENJE**

PRAVNI TEMELJ ZA DONOŠENJE AKTA

 Pravni temelj za donošenje ovog Zaključka predstavljaju odredbe članka 78. Zakona o koncesijama ("Narodne novine" br. 69/17 i 107/20) i članka 39. Statuta Grada Pula - Pola („Službene novine“ Grada Pule, broj: 7/09, 16/09, 12/11, 1/13, 2/18, 2/20, 4/21 i 5/21 - pročišćeni tekst).

OSNOVNA PITANJA KOJA SE UREĐUJU AKTOM

 Predlaže se donošenje Odluke o donošenju Plana davanja koncesija za 2022. godinu, sukladno članku 78. Zakona o koncesijama („Narodne novine“ broj 69/17 i 107/20).

PRIKAZ STANJA KOJE SE UREĐUJE AKTOM

 Sukladno članku 78. Zakona o koncesijama, davatelj koncesije izrađuje godišnji plan davanja koncesija iz svoje nadležnosti za iduću kalendarsku godinu, te ga najkasnije do kraja siječnja iduće godine dostavlja ministarstvu nadležnom za financije. Godišnji plan davanja koncesija mora biti u skladu sa srednjoročnim (trogodišnjim) planom davanja koncesija. Godišnji plan davanja koncesija sadržava osobito: planirani broj koncesija, predviđene vrste i predmete koncesija, rokove na koje se koncesije planiraju dati, pravnu osnovu za davanje koncesije, procijenjenu godišnju naknadu za pojedinu koncesiju i popis ugovora o koncesiji koji istječu u godini na koju se plan odnosi.

 Predloženim Planom predviđa se mogućnost davanja koncesije na pomorskom dobru u svrhu gospodarskog korištenja luke posebne namjene - luke nautičkog turizma "Bunarina" Pula. Odlukom skupštine Istarske županije od 14. prosinca 2020. godine, navedena luka posebne namjene dana je na privremeno upravljanje i korištenje Lučkoj upravi Pula na vremensko razdoblje do 31. prosinca 2022. godine. Međutim, navedenom odlukom utvrđeno je da ista prestaje važiti ukoliko se u navedenom vremenskom razdoblju zaključi ugovor o koncesiji u svrhu izgradnje i gospodarskog korištenja lučkog područja luke posebne namjene - nautičke luke Bunarina.

 Navedena koncesija planira se dati na rok od 20 godina. Navedeni rok omogućuje koncesionaru povrat ulaganja na pomorskom dobru. Osigurano dugoročno obavljanje djelatnosti djeluje poticajno na investiranje koncesionara u podizanje kvalitete pružanja usluga i jednoobrazno uređenje prostora, kao i na održavanje tog istog prostora.

 Godišnja naknada koja bi se uprihodila temeljem te koncesije procijenjena je na 389.120,00 kn. Navedeni iznos obuhvaća stalni dio koncesijske naknade koji je obračunat po površini korištenja pomorskog dobra (10 kn/m2). Promjenjivi dio koncesijske naknade iznosi 4% od ostvarenih prihoda koncesionara. Stalni i promjenjivi dio koncesijske naknade određeni su člankom 16. Uredbe o postupku davanja koncesije na pomorskom dobru („Narodne novine“ broj 23/04, 101/04, 39/06, 63/08, 125/10, 102/11, 83/12 i 10/17).

 Pravna osnova za davanje koncesija proizlazi iz članka 21. Zakona o pomorskom dobru i morskim lukama („Narodne novine“ br. 158/03, 141/06, 38/09, 123/11, 56/16 i 98/19) te iz Odluke o povjeravanju ovlaštenja Gradu Puli za davanje koncesija na pomorskom dobru (Službene novine Istarske županije, br. 13/10) i Zakona o koncesijama („Narodne novine“ br. 69/17 i 107/20).

 Donošenje predložene Odluke o planu davanja koncesija za 2021. godinu, uz donošenje srednjoročnog (trogodišnjeg) plana davanja koncesija, preduvjet je da bi se moglo pristupiti davanju pojedine koncesije. Davatelj koncesije tijekom kalendarske godine ovisno o okolnostima može promijeniti plan davanja koncesije o čemu obavještava ministarstvo nadležno za financije. Postupak davanja pojedine koncesije započinje donošenjem Obavijesti Gradskog vijeća o namjeri davanja koncesije. Prije donošenja navedene obavijesti, provode se pripremne radnje sukladno zakonskim i podzakonskim aktima koji uređuju pitanje provedbe postupka davanja koncesija te provedba postupka javnog savjetovanja kako je to propisano Zakonom o pravu na pristup informacijama.

4. FINANCIJSKA SREDSTVA POTREBNA ZA PROVEDBU AKTA

 Za provođenje ove Odluke nije potrebno izdvojiti nikakva sredstva iz proračuna Grada Pule.

  **P.O. GRADONAČELNIKA**

 **Robert Stemberger, dipl. ing. geod.**